# Monti Galdon

Montiel Galdon i Arrué, coneguda pel nom artístic Monti Galdon (Mataró, 8 de maig de 1969), amb què signa les composicions, és una compositora de sardanes i música per a cobla, flabiolaire, psicòloga i musicòloga catalana.

## Biografia

Galdon es va traslladar a 8 anys des de la seva Mataró natal a Santa Coloma de Farners, on el 1981, amb 11 anys, va ingressar i esdevenir membre fundadora de la cobla La Flama de Farners, on hi va tocar el flabiol fins al 1984, moment en què la va substituir Salvador Coll. Posteriorment, a principis dels anys 90, va exercir el càrrec de directora de l'Escola Municipal de Música de la mateixa localitat. Es va llicenciar en psicologia a la Universitat Autònoma de Barcelona el 1992 i posteriorment va fer de professora de música a Maó. L'any 2003 es va doctorar en Història de l'Art amb la tesi La música a la catedral de Girona en la primera meitat del segle.
Posteriorment, va mudar-se a Calonge i el 2008 va esdevenir directora de la coral i professora de l'IES Sant Elm de Sant Feliu de Guíxols, municipi en què també va passar a dirigir la Coral Cypsella del Centre Excursionista Montclar.

## Obres
### Coral i música per a cobla

* Aigua de llana, obra lliure per a coral
* Preludi i fuga (1993), obra lliure per a cobla, enregistrada per la Flama de Farners en el D.C. 15 anys d'il·lusió (Sabadell: PICAP, 1996 ref. CD 80 0039-02)

### Sardanes

* Al meu mestre, dedicada a Josep Carbó
* Aplec d'aplecs a Sant Celoni (2002)
* El cavaller de Girona (1996), enregistrada per la cobla Ciutat de Girona en el D.C. La sardana de Girona (GLOBAL 22996) amb lletra de Raquel Galdon — 2n premi del concurs La Sardana de Girona
* Els gegants de Malgrat (2003)
* Homenatge acròstic a Conrad Saló (1998), enregistrada — Premi V Certamen Mollet del Vallès 1998
* Joventut ganxona (2000)
* Malgrat 2000, enregistrada per la Selvatana al D.C. Malgrat, ciutat pubilla (Aiguaviva: Estudi de Gravació 44.1, 2000 ref. CD 000012)

### Publicacions

Galdon ha publicat diversos estudis sobre música a la catedral de Girona, sobre la qual va realitzar la seva tesi doctoral a la Universitat Autònoma de Barcelona.
* Els mestres de capella de la catedral de Girona durant la primera meitat del s. XIX, article a Recerca Musicològica 13 (1998), p 213-222
* La música a la catedral de Girona en la primera meitat del segle (2003)
* "Els organistes que treballaren a la catedral de Girona durant els anys 1800-1805", article a Revista Catalana de Musicologia 2(2004), p. 167-179 Arxivat 2016-03-03 a Wayback Machine.

## Referències

* 1 2 3 4 5 6 7 8 9 Riera i Vinyes, Serracant i Clermont i Ventura i Salarich, 2002, p. 93.
* 1 2 3 4 López Pérez, José. «Entrevista a Monti Galdón, directora de la Coral Cypsella que actúa junto a Pedro Burruezo y la Bohemia Camerata» (en castellà). Nosolocine.net, 22-02-2013. [Consulta: 7 abril 2017].
* ↑ «El flabiolaire Salvador Coll ha deixat la cobla de la Flama de Farners». Empordà.info, 13-03-2009. [Consulta: 9 abril 2023].
* ↑ «Galdón i Arrué, Monti (Maria Montiel) - Músics per la Cobla». [Consulta: 7 abril 2017].

## Bibliografia

* Riera i Vinyes, Carles; Serracant i Clermont, Josep M.; Ventura i Salarich, Josep. De la A a la Z: diccionari d'autors de sardanes i de música per a cobla. 2a edició. SOM, Revista de Cultura Popular de Catalunya, 2002 (Col·lecció mos).